SKRIFTLIG FORESPØRGSEL P-2261/02

af Ari Vatanen (PPE-DE) til Kommissionen

(17. juli 2002)

Om: Leasing af køretøjer og mulig betydning af sag C-451/99 med hensyn til begrænsning af den i Finland opkrævede bilskat til leasingperiodens varighed

Den ved EF-Domstolen behandlede sag C-451/99 drejer sig om et østrigsk selskab, der indførte en leaset bil i Østrig fra Tyskland, og som blev mødt med krav om inden for tre dage at nyindregistrere bilen samt om at betale det fulde beløb af en miljøafgift på biler. Domstolen afsagde den 21.3.2002 dom i sagen og fastslår heri, af en medlemsstat ikke må lægge hindringer i vejen for indgåelse af en leasingaftale med en leasingvirksomhed, der har hjemsted i en anden medlemsstat. Et krav om teknisk kontrol af køretøjet i anvendelseslandet er en hindring, hvis køretøjet allerede er blevet kontrolleret i det land, hvorfra det udleases. Et krav om forsikringstegning i anvendelseslandet er en hindring. Og først og fremmest er et krav om betaling af fuld bilafgift en hindring, hvis bilen kun skal benyttes i kort tid i landet.

Det finske toldvæsen kræver, at leasede køretøjer indregistreres i Finland fra den første dag, og at der betales fuld bilafgift, uanset for hvor lang en periode en bil indføres i Finland. Det finske toldvæsen er desuden af den opfattelse, at sag C-451/99 ikke har betydning for Finland, da det østrigske skattesystem ifølge toldvæsenet er anderledes end det finske. Den finske stat henviser til, at den østrigske afgift foruden bilens anskaffelsesværdi også beregnes i forhold til brændstofforbruget. Det bør dog ikke spille nogen rolle i denne sag, da det centrale er, at det både i Finland og Østrig er en forudsætning for indregistreringen af en bil, at der betales et betragteligt engangsbeløb i afgift inden registreringen.

I forhold til det indre marked og borgernes interesser er det centrale imidlertid alene den kendsgerning, at handelshindringer i form af skattediskrimination er forbudt, uanset med hvilken begrundelse det sker.

Har forskellen mellem det finske og det østrigske skattesystem betydning for anvendelsen af dommen i sag C-451/99?

Mener Kommissionen, at den finske told handler forkert, når den vægrer sig mod at tilpasse sig den retsnorm, der følger af sag C-451/99?

Kan Finland kræve, at der betales fuld afgift for et leaset køretøj, som det ikke er hensigten at benytte i hele dets livetid i Finland?

Svar afgivet på Kommissionens vegne af Romano Prodi

(24. september 2002)

Det ærede medlem henviser til EF-Domstolens dom af 21. marts 2002 i sag C-451/99. I den pågældende sag anmodede Handelsgericht Wien (Østrig) om en præjudiciel afgørelse i spørgsmålet

om fortolkning af EF-traktatens artikel 49-55 og artikel 28. Spørgsmålet blev rejst i en sag om leasing af biler mellem Cura Anlagen GmbH, der har hjemsted i Østrig, og Auto Service Leasing GmbH, der har hjemsted i Tyskland, og som har eget driftssted i Østrig.

Lovgivningen om motorkøretøjsbeskatning er endnu ikke harmoniseret. Beskatningen af biler er på mange måder forskellig i Østrig og Finland, og der skal foretages en tilbundsgående undersøgelse for at fastslå forskellene mellem de to systemer. Det understreges dog, at bilbeskatningen i Finland ikke varierer afhængig af, hvor længe bilen har været indregistreret i Finland. Den østrigske Normverbrauchsabgabe ændres heller ikke afhængig af, hvor længe bilen har været indregistreret.

I sag C-451/99 fastslog Domstolen, at EF's bestemmelser om fri udveksling af tjenesteydelser (EF-traktatens artikel 49-55) er til hinder for en medlemsstats lovgivning, der pålægger en virksomhed, der har hjemsted i denne medlemsstat, og som leaser et køretøj, der er indregistreret i en anden medlemsstat, at indregistrere dette i førstnævnte medlemsstat for dér at kunne anvende køretøjet længere end en periode, der er så kort, at det er umuligt eller urimeligt vanskeligt at overholde de pålagte forpligtelser i den medlemsstat, hvor køretøjet anvendes vedrørende betaling af forbrugsafgift, hvis beløb ikke er proportionelt med varigheden af køretøjets indregistrering i denne stat.

Kommissionen tager oplysningerne om leasede biler fra det ærede medlem til efterretning og vil lade dem indgå i den igangværende undersøgelse af, hvorvidt de finske regler om bilbeskatning er i overensstemmelse med EU-lovgivningen, herunder især EF-traktatens artikel 49. Det understreges dog, at selv om den finske bilbeskatning og det østrigske beskatningssystem, som Domstolen har undersøgt, ser ud til at indeholde nogle ensartede træk, er der behov for en yderligere undersøgelse.